Guido, Dei gratia Senonensis archiepiscopus, universis Christi fidelibus ad quos littere presentes pervenerint, in Domino salutem. Quanto in ecclesia Dei gradum sortiti sumus eminentiorem, tanto studiosius ecclesiastica beneficia ampliare tenemur, et ecclesiasticis servitoribus promovendis nos condecet propensius imminere. Inde est quod, ad servitium Domini solempniter celebrandum in ecclesia Senonensi, ad altare Beatorum apostolorum Petri et Pauli, assensu capituli nostri, quatuor canonicos constituimus; et ut habeant unde possint sustentari in obsequio divino, eisdem concessimus et donavimus, in ecclesia de Misiaco, centum solidos parisienses; in ecclesia de Noisiaco, quatuor libras parisienses; in ecclesia de Truisio, centum solidos parisienses; in ecclesia de Paleio, centum solidos parisienses; in ecclesia de Ebla, centum solidos parisienses; in ecclesia de Brionio, centum solidos parisienses; in ecclesia de Maleio-Regis, XL solidos parisienses; in ecclesia de Bachesio, sex libras pruvinenses; in ecclesia de Beognio, centum solidos pruvinenses. Considerantes autem canonici Senonensis ecclesie institutionem predictorum canonicorum divini servitii labori sustinendo fore necessariam, quoniam in partem sollicitudinis, cum eis erant vocati, de bonis ipsius ecclesie partem aliquam eisdem decreverunt impertiri; statuentes, ad peticionem nostram, de communi capituli assensu, ut ipsi in perpetuum partitiones cum eis perciperent, sicut canonici altaris Beate-Marie in eadem ecclesia deservientes eas percipere dinoscuntur. Nos vero, in earumdem partitionum recompensationem, eidem capitulo donavimus ecclesiam de Bosco-Regis imperpetuum possidendam. Ut ergo hoc apud posteros inconcusse stabilitatis robur optineat, presentem paginam notari fecimus et sigilli nostri patrocinio communiri, anno incarnati Verbi Mº Cº LXXXº IXº.